钦定古今图书集成/理学汇编/学行典/第230卷 > 《程孝子行》张文在
## 钦定古今图书集成/理学汇编/学行典/第230卷 > 《程孝子行》张文在

“古坟为田柏为薪，道旁草卧双石人。家家剪纸挂寒
食，乌鸟衔作窠巢新。新坟翻侵旧坟土，髑髅夜带狐
狸舞。百年无主使人哀，有主那堪转危苦。”程郎当年
葬阿婆，六世四世元孙多。富豪平磨立栋宇，贫者诉
词罹网罗。我问其名曰洪寿，囊涩无钱空有口。官长
模糊吏舞文，反坐鞭笞谁汝救。有子能为句读儒，却
悲郎罢遭非辜。当庭哀请身为代，再拜以诗投大夫。
大夫读诗色为动，慰遣温言与宽纵。当时好事竞传
夸，遂有文人为歌颂。君不见汉时仓公遭重刑，上书
代罪闻缇萦。锦袍仙人歌《乐府》，五男不如一女婴。莫
道男儿不如女，璲也于今有斯举。假令代死亦不辞，
孝行勉旃天相女。